Rådets resolution

af 21. januar 2002

om udviklingen af den audiovisuelle sektor

(2002/C 32/04)

RÅDET FOR DEN EUROPÆISKE UNION,

1. SOM ERINDRER OM, at Fællesskabet tager hensyn til de kulturelle aspekter i sin indsats i henhold til traktatens bestemmelser, navnlig med henblik på at respektere og fremme sine kulturers mangfoldighed,

2. SOM ERINDRER OM protokollen til Amsterdam-traktaten om offentlig radio- og tv-virksomhed i medlemsstaterne samt resolution vedtaget af Rådet og repræsentanterne for medlemsstaternes regeringer, forsamlet i Rådet, den 25. januar 1999 om public service-radio- og -tv-virksomhed(1),

3. SOM ERINDRER OM konklusionerne fra Den Europæiske Audiovisuelle Konference den 6.-8. april 1998 i Birmingham med titlen "Den digitale tidsalders udfordringer og muligheder"; konferencen viste, at der er behov for strukturelle ændringer for at styrke den audiovisuelle sektors konkurrenceevne på internationalt plan gennem supplerende europæiske og nationale politikker,

4. SOM ERINDRER OM Rådets konklusioner af 27. september 1999 om resultaterne af den offentlige høring om grønbogen om konvergens, herunder navnlig "at en meddelelse med hensyn til reguleringens rolle generelt bekræfter det fortsatte behov for at opfylde en række målsætninger af samfundsmæssig betydning (som f.eks. beskyttelse af mindreårige og den menneskelige værdighed, kulturel og sproglig mangfoldighed og pluralisme), idet det samtidig erkendes, at der er behov for at stimulere investeringerne navnlig i nye audiovisuelle tjenesteydelser",

5. SOM ERINDRER OM, at ifølge det mandat, som Rådet på samlingen den 26. oktober 1999 gav Kommissionen, vil EU under de kommende WTO-forhandlinger ligesom under Uruguay-runden sikre, at Fællesskabet og dets medlemsstater fortsat kan bevare og udvikle deres muligheder for at definere og implementere deres respektive politikker inden for kulturområdet og med hensyn til den audiovisuelle produktion af hensyn til den kulturelle mangfoldighed,

6. SOM ERINDRER OM betydningen af e-Europa-initiativet og konklusionerne fra Det Europæiske Råds ekstraordinære møde den 23. og 24. marts 2000 i Lissabon,

7. SOM ERINDRER OM konklusionerne vedtaget af Rådet og repræsentanterne for medlemsstaternes regeringer, forsamlet i Rådet, den 26. juni 2000 om Kommissionens meddelelse om principper og retningslinjer for Fællesskabets audiovisuelle politik i den digitale tidsalder(2), herunder navnlig Rådets "fornyede understregning af, at europæiske programmer er af central betydning, og at støtteforanstaltninger derfor skal opretholdes og fremmes, idet man samtidig må holde sig for øje, at det er nødvendigt at fremme komplementariteten og synergien mellem de nationale foranstaltninger og fællesskabsforanstaltningerne samt at beskytte den kulturelle mangfoldighed", og opfordringen til Kommissionen om "at finde frem til og fremme midler til at styrke den europæiske indholdsindustris konkurrenceevne i den digitale tidsalder, samtidig med at man bl.a. fremmer synergien mellem de relevante fællesskabsinstrumenter",

8. SOM ERINDRER OM resolution af 12. februar 2001 om statsstøtte til filmsektoren og den audiovisuelle sektor(3),

9. SOM ERINDRER OM det ønske, der blev tilkendegivet på ekspertmødet den 5. og 6. oktober 2001 i Mons om, at den europæiske audiovisuelle sektor kommer til at indtage en fremtrædende plads inden for den globale audiovisuelle sektor,

BEKRÆFTER PÅ NY:

a) at den audiovisuelle sektor i sin essens omfatter en kulturel dimension og er et udtryk, der navnlig er identitetsskabende, et grundlæggende middel til fremme af demokrati, men også en stadig vigtigere økonomisk aktivitet; at denne sektor i takt med den teknologiske udvikling fortsat skal udvikle sig, såvel kvantitativt som kvalitativt

b) at det er nødvendigt, at Det Europæiske Fællesskab og medlemsstaterne under hensyn til den kulturelle og sproglige mangfoldighed fremmer skabelsen af betingelser, der kan sikre en konkurrencedygtig audiovisuel sektor, bl.a. ved en bedre cirkulation af de europæiske værker

c) at det er nødvendigt både på nationalt plan og på fællesskabsplan at øge investeringerne inden for film- og audiovisuel produktion,

KONSTATERER imidlertid, at den audiovisuelle sektor i Europa på én gang ud fra et kulturelt synspunkt er karakteriseret ved mangfoldighed og ud fra et økonomisk synspunkt ved det indre markeds opsplitning,

UNDERSTREGER derfor, at der bør tages hensyn til disse særlige karakteristika ved gennemførelsen af Fællesskabets indsats ved i væsentlig grad at tage højde for den kulturelle dimension, men også for konkurrencepolitikken og den industrielle aktivitet, der er nødvendig for udviklingen af den audiovisuelle sektor,

UNDERSTREGER betydningen af den offentlige radio- og tv-virksomhed og tilskynder den til at fortsætte sit betydelige bidrag til fremme af den audiovisuelle sektor, bl.a. ved at deltage aktivt i udviklingen af de nye digitale tjenester, hvormed alle borgere lettere kan få adgang til informationssamfundet,

UDTRYKKER TILFREDSHED MED:

a) de audiovisuelle aktioner, foranstaltninger og programmer, som Den Europæiske Union har udviklet, navnlig Media Plus-programmet

b) at Kommissionen har vedtaget en meddelelse om visse juridiske aspekter vedrørende biograffilm og andre audiovisuelle værker, der indeholder en række initiativer til styrkelse af både konkurrenceevnen og den kulturelle mangfoldighed i sektoren, og som afklarer konkurrencereglernes anvendelse på den støtte, som nationale, regionale og lokale myndigheder yder for at fremme audiovisuel produktion og distribution og dermed forbedrer retssikkerheden for medlemsstaterne og virksomhederne

c) Kommissionens tidsplan for aktioner, som er fastlagt i meddelelsen af 26. september 2001 om visse juridiske aspekter vedrørende biograffilm og andre audiovisuelle værker

d) de nye initiativer, som Kommissionen og Den Europæiske Investeringsbank har taget, og som tager sigte på udvikling af nye finans- og bankinstrumenter til fordel for den audiovisuelle sektor inden for rammerne af "i2i Audiovisuel"

e) at Kommissionen i sin meddelelse har givet udtryk for, at den agter at foretage en undersøgelse med henblik på at indkredse og evaluere pengestrømmene inden for den europæiske filmindustri for således at evaluere de vigtigste faktorer, der er bestemmende for den audiovisuelle industris økonomi,

OPFORDRER KOMMISSIONEN OG MEDLEMSSTATERNE TIL inden for rammerne af deres respektive retlige og finansielle beføjelser

a) på filmområdet og det audiovisuelle område at undersøge foranstaltninger, der kan fremme tilvejebringelsen af komplementaritet mellem finansielle midler, der stammer fra:

i) Fællesskabet og andre europæiske finansielle institutioner

ii) den private sektor

iii) medlemsstaterne

iv) lokale og regionale enheder

b) at undersøge, hvilke muligheder for samarbejde der findes med henblik på udveksling af viden og fastlæggelse af langsigtede strategier inden for den audiovisuelle sektor

c) at tilskynde

i) til udvikling af bank- og finansinstrumenter og øget anvendelse af disse

ii) til forbedring af den audiovisuelle sektors og banksektorens kendskab til hinanden samt af deres ekspertise

iii) den audiovisuelle sektor til at fortsætte sine fremstød i bank- og finanssektoren

iv) til analyse af beskatningsordningernes indvirkning på udviklingen af den audiovisuelle sektor

d) at fortsætte deres multilaterale dialog om relevante spørgsmål i forbindelse med statsstøtte til film- og tv-produktion,

OPFORDRER KOMMISSIONEN TIL:

a) at videreudvikle og styrke effektiviteten af dens bidrag til udviklingen af den audiovisuelle sektor på grundlag af en fremgangsmåde, der tager hensyn til sektorens kulturelle, konkurrencemæssige og industrielle dimension

b) at tage i betragtning, hvor vigtig en rolle offentlig støtte spiller - den kan bidrage til fremkomsten af et europæisk audiovisuelt marked og udviklingen af dettes industrielle struktur - og tage initiativer, der kan gøre det muligt for medlemsstaterne at vælge, udarbejde og iværksætte støttesystemer for sektoren under overholdelse af traktatens bestemmelser

c) at fremme drøftelser mellem fagfolk og de myndigheder, der er ansvarlige for beskyttelse af den audiovisuelle arv og for klassifikation af alle former for audiovisuelle værker

d) at undersøge, hvordan den europæiske audiovisuelle sektor bedst kan komme til at indtage en mere fremtrædende plads på verdensplan, under hensyntagen til den kulturelle mangfoldighed

OPFORDRER MEDLEMSSTATERNE TIL:

1) at samarbejde med Kommissionen og fagfolk om i medlemsstaterne at udarbejde en opgørelse over de foranstaltninger, der eksisterer inden for arkivering, registrering og klassifikation af audiovisuelle værker, og at udvikle måder, hvorpå der kan etableres samarbejde og erfaringsudveksling

2) at undersøge muligheden for hurtigst muligt at ratificere Europarådets konvention om beskyttelse af den audiovisuelle arv

3) navnlig at påse, at eventuelle finansielle incitamenter, der specielt tager sigte på audiovisuel produktion og koproduktion, i særlig grad tilgodeser værker, der er af reel interesse for Europas audiovisuelle sektor.

(1) EFT C 30 af 5.2.1999, s. 1.

(2) EFT C 196 af 12.7.2000, s. 1.

(3) EFT C 73 af 6.3.2001, s. 3.